A tous ceulx qui ces présentes lettres verront Guillaume Grail, sommelier de panneterie du roy, notre sire, et Germain Tribolé, gardes du scel du roy notredit seigneur en la prévosté d’Aucerre, salut. Savoir faisons que pardevant Pierre de Pognes, clerc, notaire juré du roy notredit seigneur, et de par luy estably en ladite prévoté, comparut en sa personne noble homme messire Antoine Bourneil, chevalier de l’ordre de Saint-Jehan Jerusalem, commandeur du Saulce, de Sacy et de Villemoson, en l’hôtel et chambre des bourgeois de la ville d’Aucerre, ou estoient assemblez les gens et officiers du roy audit Aucerre, les douze bourgeois jurez d’icelle ville, ou la plus-part d’iceulx, les gouverneurs, procureur et receveur du fait commun, et plusieurs autres notables personages de ladite ville, en grand nombre, disans que pour obvier à plusieurs grans inconveniens qui surviennent et pevent survenir chacun jour en ladite ville, tant par feu que aultrement, par faulte d’eau et d’avoir une fontaine ou plusieurs en ladite ville ainsi qu’il soloit d’encienneté, et qu’il estoit besoing et nécessité en faire venir par tuaux, et qu’il n’y avoit lieu plus propice, meilleur ne plus convenable pour prendre le sourst et la faire venir en ladite ville, que ou lieu de Valen près d’Aucerre où il y avoit et a pluseurs belles fontaines; mesmement une que sans dommage et détriment aucun dudit chevalier, ne de ses subjetz habitans dudit lieu de Valen, l’on pourroit faire venir en ladite ville d’Aucerre. Et luy suplièrent et requirent lesdits habitans parceque c’estoit en sa justice, haulte, moyenne et basse, que son plaisir fust leur permettre la clourre et fermer, pour icelle faire venir audit Aucerre et passer par sa justice, par tuaulx et cors, le plus convenablement et prouffitablement que faire se pourroit; et ils offroient et estoient contens et d’accord que si pour donner cours à ladite eaue par la justice dudit chevalier, ou autrement, dommage estoit fait à aucun héritage, de le réparer à leurs despens. Ledit chevalier inclinant à leur requeste, voyant icelle estre juste et raisonnable; aussi pour le bien de la chose publicque, et pour obvier aux inconvéniens de feu et autres qui de jour en jour adviennent et pevent advenir en ladite ville et habitans d’icelle, par faulte d’eaue, il leur a donné et octroyé, et par ces présentes leur donne congié, licence et permission de lever et prendre ladite eaue, et icelle faire clourre et fermer en ladite terre et seigneurie de Valen, et la faire passer et prendre son cours par les destroiz d’icelle, à tousjours, à leurs dépens, périlz et fortunes; pourvu qu’il en aura en sa maison, à Auxerre, ung tuau du gros d’un poids qui fermera et ouvrira à une petite canelle, pour s’en servir et avoir de l’eaue en son hostel pour son mesnage et aisance, quand besoing lui sera; lequel il renfermera quand il en aura sa souffisance, pour le tout remettre et renvoyer ou cours et principal tuyau d’icelle fontaine. Car ainsi, etc., présens et appellez à ce par led juré honnorables hommes Estienne Gleron, esleu d’Aucerre, et maistre Jehan Guillot, licentié en loix, demeurant audit Aucerre. En tesmoings de ce, nous gardes dessusdiz, au rapport dudit juré, avons scellé ces présentes lettres du scel de lad. prévosté; qui furent passées et accordées oudit hostel desdiz habitans dudit Aucerre, le troisiesme jour du mois de juillet, l’an mil quatre cens quatre-vingts et quinze. Signé, De Pogues.